Euroopa Liidu Teataja L 169 , 05/07/1999 Lk 0001 - 0057



Komisjoni direktiiv 1999/47/EÜ, 21. mai 1999, millega teist korda kohandatakse tehnika arenguga nõukogu direktiivi 94/55/EÜ ohtlike kaupade autovedu käsitlevate liikmesriikide õigusaktide ühtlustamise kohta (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 21. novembri 1994. aasta direktiivi 94/55/EÜ ohtlike kaupade autovedu käsitlevate liikmesriikide õigusaktide ühtlustamise kohta, [1] viimati muudetud komisjoni direktiiviga 96/86/EÜ, [2] eriti selle artiklit 8, ning arvestades, et: (1) direktiivi 94/55/EÜ lisad sisaldavad ADR-kokkulepet sellisel kujul, nagu seda kohaldatakse alates 1. jaanuarist 1997, mille järel see avaldati kõikides keeltes; [3] (2) ADR-kokkulepet ajakohastatakse iga kahe aasta järel ja seetõttu kehtib alates 1. jaanuarist 1999 muudetud versioon, mille üleminekuperiood kestab 30. juunini 1999; (3) vastavalt artiklile 8 tuleb artiklis 9 sätestatud korras vastu võtta kõik vajalikud muudatused, kohandamaks selle direktiiviga kaetud valdkonda teaduse ja tehnika arenguga ning ühtlustamaks seda uute eeskirjadega; (4) kõnealust valdkonda tuleb uute ADR-eeskirjadega kohandada ja seepärast direktiivi 94/55/EÜ lisasid muuta; (5) käesolevas direktiivis ettenähtud meetmed on kooskõlas direktiivi 94/55/EÜ artiklis 9 sätestatud komitee arvamusega; (6) ohtlike veoste rahvusvahelise autoveo Euroopa kokkuleppe (ADR-kokkulepe) A ja B lisa, nagu neid on muudetud, tuleks lisada direktiivile 94/55/EÜ A ja B lisana ning need ei pea olema kohaldatavad mitte ainult piiriüleste vedude suhtes, vaid ka liikmesriigi piires toimuvate vedude suhtes, ON VASTU VÕTNUD KÄESOLEVA DIREKTIIVI: Artikkel 1 Direktiivi 94/55/EÜ lisasid muudetakse järgmiselt. 1. A lisas: jäetakse välja järgmine tekst: [4] "A lisa hõlmab alates 1. jaanuarist 1997 kehtiva ohtlike kaupade rahvusvaheliste autovedude Euroopa kokkuleppe A lisa äärenumbrite 2000-3999 sätteid, kusjuures sõna "osalisriik" asendatakse sõnaga "liikmesriik". NB: ADR-kokkuleppe A lisa 1995. aasta konsolideeritud teksti muutev 1997. aasta tekst avaldatakse kõikides ühenduse ametlikes keeltes niipea, kui tekst on kättesaadav kõikides keeltes." A lisa muudetakse vastavalt käesoleva direktiivi A lisale. 2. B lisas: jäetakse välja järgmine tekst: [5] "B lisa hõlmab alates 1. jaanuarist 1997 kehtiva ohtlike kaupade rahvusvaheliste autovedude Euroopa kokkuleppe B lisa äärenumbrite 10000-270000 sätteid, kusjuures sõna "osalisriik" asendatakse sõnaga "liikmesriik". NB: ADR-kokkuleppe B lisa 1995. aasta konsolideeritud teksti muutev 1997. aasta tekst avaldatakse kõikides ühenduse ametlikes keeltes niipea, kui tekst on kättesaadav kõikides keeltes." B lisa muudetakse vastavalt käesoleva direktiivi B lisale. Artikkel 2 1) Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. juulit 1999. Liikmesriigid teatavad neist viivitamata komisjonile. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näevad ette liikmesriigid. 2) Liikmesriigid edastavad komisjonile käesoleva direktiivi reguleerimisalas vastuvõetavate siseriiklike õigusnormide teksti. Artikkel 3 Käesolev direktiiv jõustub järgmisel päeval pärast selle avaldamist Euroopa Ühenduste Teatajas. Artikkel 4 Käesolev direktiiv on adresseeritud liikmesriikidele. Brüssel, 21. mai 1999 Komisjoni nimel komisjoni liige Neil Kinnock [1] EÜT L 319, 12.12.1994, lk 7. [2] EÜT L 335, 24.12.1996, lk 43. [3] EÜT L 275, 28.10.1996, lk 1, EÜT L 251, 17.9.1997, lk 1. [4] Tekst sisaldub komisjoni direktiivi 96/86/EÜ artiklis 1. [5] Tekst sisaldub komisjoni direktiivi 96/86/EÜ artiklis 1. -------------------------------------------------- A LISA (Vt Komisjoni direktiivi 2003/28/EÜ, EÜT L 90, 8.4.2003, lk 45). -------------------------------------------------- B LISA (Vt Komisjoni direktiivi 2003/28/EÜ, EÜT L 90, 8.4.2003, lk 45). --------------------------------------------------